Jaan Plado
Jaan Plado (16. mai 1876 Metste, Peri vald, Võrumaa ‒ 1941) oli eesti kultuuritegelane. Jaan Plado sündis talupidajate pojana. Ta õppis tisleriametit ja tegutses mõnda aega ehitusmeistrina. Plado oli 1907. aastal asutatud Põlva Rahvahariduse Seltsi asutajaliige (hiljem abiesimees) ja projekteeris 1910. aastal ehitatud seltsimaja (praegu asub selles hoones Põlva Keskraamatukogu). 1917. aastast oli ta põllumees Kioma vallas. Ta oli eri aegadel Kähri kontrollühisuse esimees, Põlva ühispanga üks asutajaid ja nõukogu liige, Kioma kartuliühisuse esimees, Kioma põllumeeste kogu esimees. Pikemat aega osales Kioma valla omavalitsuse töös.